ગૃહકાર્ય નહીં કરતાં નડિયાદના છાત્રે અપહરણ થયાનું નાટક રચ્યું: પરિવાર, પોલીસ દોડતી થઇ
બુધવાર, નવેમ્બર 14 2018, 02:14 Hrs(IST)
નવગુજરાત સમય | Publish Date: Jul 4 2018 4:13PM
પેટ્રોલપંપ પર પાણી ભરવા ગયેલા વિદ્યાર્થીને કોઇ મહિલા ઉઠાવી ગયાની વાત ઉપજાવી હતી.
- નડિયાદના એક પેટ્રોલ પંપ પરથી છોકરાને ઉઠાવી ઉમરેઠ તાલુકાના બેચરી ગામ તરફ જઇ રહેલ ગાડીમાં અપહૃત છોકરાને ભાન આવી જતાં છોકરાએ કૂદકો મારી જીવ બચાવ્યાની જાણ પોલીસને થતાં પોલીસે તાત્કાલિક તપાસ હાથ ધરતાં સમગ્ર પંથકમાં હડકંપ મચી ગયો હતો. જો કે પોલીસે આ ઘટનાની ઝીણવટભરી તપાસ કરતાં લેશન નહીં કર્યું હોઇ શિક્ષક દ્વારા ઠપકો સાંભળવો ન પડે તે માટે સમગ્ર સ્ટોરી છોકરાએ ઉપજાવી કાઢ્યાની ખુલવા પામ્યું હતું.
ચકલાસી ભાગોળે આવેલી પ્રાથમિક શાળા નં 19ના ધો.8માં ભણતા મનોજ વિજયભાઈ તળપદા નામના કિશોરનું કોઈ અજાણી મહિલાએ અપહરણ કર્યાંની ઘટનાની જાણ ઉમરેઠ પોલીસને થઇ હતી. અને ઉમરેઠ પોલીસ મથકે કિશોરની માતા ચંપાબેને વર્ણવેલી કેફિયત મુજબ મનોજ ઘરેથી લાવેલો નાસ્તો કરી સ્કુલનું પાણી ખરાબ હોવાના કારણે સામે આવેલ પેટ્રોલ પંપ ઉપર પાણી પીવા ગયો હતો. તે વખતે એક મહિલા તેની નજીક આવી મોઢે રૂમાલ સુંઘાડતાં તે બેભાન બની ગયો હતો. અને મનોજને પકડીને ગાડીની ડિકીમાં નાખ્યો હતો. ત્યારબાદ થોડા સમય પછી મારા છોકરાને ભાન આવતા કારની અંદરથી ડીકી ખોલી રોડ ઉપર પડ્યો હતો અને રોડની બાજુમાં આવેલી વાડ કૂદી ભાગ્યો હતો. ડિકીમાં બીજું એક નાનું છોકરું પણ હતું. બાદમાં કિશોર ઉતરીને બેચરી તેના ફોઇના ઘરે જતો રહ્યો હતો.
રાજ્યના મોટા શહેરોમાં નાના બાળકોને ઉઠાવી જતી ગેંગ અંગે અફવાઓ ફેલાઇ રહી છે. જેને લઇને નિર્દોષો કુટાય છે, પરંતુ આજે બનેલી ઘટના પહેલેથી જ પોલીસને ગળે ઉતરતી નહતી, તેમ છતાં પીએસઆઈ જે. બી. વનારે તપાસમાં મહિલાની રજૂઆત અંગે તપાસ હાથ ધરી હતી. જેમાં સમગ્ર ઘટના પોલીસને શંકાસ્પદ લાગી હતી. જેથી પોલીસે તેની થોડી કડક પૂછપરછ કરતાં તે કિશોરી ટપોટપ બોલવાનું શરૂ કરી દીધુ હતું અને જણાવ્યું હતું કે, તેને શાળામાં લેશન ન કર્યું હતુે તેથી સમગ્ર અપહરણની વાત ઉપજાવી હતી.
નડિયાદમાં બપોરે શાળામાંથી ગુમ થયેલો વિદ્યાર્થી સાંજે તેના ફોઇના ઘરેથી મળી આવ્યો
નડિયાદ શહેરના મરીડા ભાગોળ પાસે આવેલી શાળા નં૧૯માં ધો. ૮માં અભ્યાસ કરતો એક વિદ્યાર્થી બપોરે શાળામાંથી ગુમ થયો હતો જે સાંજે ઉમરેઠ તાલુકાના બેચરી ગામે પોતાના ફોઇના ઘરેથી મળી આવ્યો હતો. કેટલા ઇસમો તેને બેભાન કરીને ઉઠાવીને લઇ જતા હતા પરંતુ તેને હોશ આવી જતા તે પોતાના ફોઇના ઘરે પહોંચી ગયો હતો. ત્યાંથી ફોઇને કહીને પિતાને ફોન કરતા વિદ્યાર્થીના વાલી અને શાળાના શિક્ષક તાબડતોબ બેચરી જઇને વિદ્યાર્થીને લઇ આવ્યા હતા. બાળક મળી જતા પરિવારમાં રાહતની લાગણી વ્યાપી ગઇ હતી. પરંતુ આ વાત મોડી સાંજે પોલીસ મથકે પહોંચી હતી.